Mikulec, Roman, poslanec NR SR (2024-06-26):
Ďakujem pekne, pán predsedajúci, za slovo. Vážené dámy, vážení páni, milí kolegovia, dovoľte, aby som začal v tejto rozprave k návrhu na obsadenie postu podpredsedu parlamentu pánom Gašparom tým, že ja si vážim výsledky volieb aj demokraciu, v ktorej žijeme, a ja ju rešpektujem, aj tie výsledky, a rešpektujem aj to, že pán Gašpar dostal alebo mal 130-tisíc, alebo vyše 130-tisíc preferenčných krúžkov, tak ako tu odznelo niekoľkokrát. A chcem vás na úvod aj poprosiť, vás všetkých, aby ste aj vy objektívne rešpektovali to, že aj my máme svojich voličov, to, že aj my sme dostali nejakú dôveru od voličov, a to, ako tu rovnako už zaznelo, že mnohí z tých voličov, ktorí napríklad aj sa nezúčastnili volieb a teda nevyjadrili svoju vôľu v demokratických voľbách, tak nemusia súhlasiť s mnohými vecami, ktoré sa dejú na pôde parlamentu. Za posledné týždne tu počúvame veľa o tom, aká by mala byť rozprava, ako by sme sa mali k sebe správať, o tom, že by sme mali všetci deeskalovať to napätie v spoločnosti a urobiť všetko pre to, aby naozaj aj tie vášne sa upokojili, ale na druhú stranu, odkedy ste, vládna koalícia, pri moci, tak robíte mnohé kroky a medzi ne patrí predkladanie zákonov v parlamente alebo vašich návrhov, ktoré v mnohých prípadoch to napätie v spoločnosti vyvolávajú. A to si povedzme úprimne. Veď nie všetci ľudia naozaj súhlasia s tým, keď vy prídete s návrhom trestného, novely Trestného zákona, mali sme tu naozaj niekoľkodňovú rozpravu a mnohí tí ľudia aj na námestiach vyjadrili tú svoju nevôľu s tým, že jednoducho neželajú si, a mnohí z nich boli aj možno vaši voliči, ktorí možno predtým dali ten preferenčný krúžok aj pánovi Gašparovi, ale povedali, že nie, s týmto nesúhlasíme. Ale vy ste to nerešpektovali. Prišli ste s návrhom zákona o zrušení RTVS a opäť mnohí ľudia s tým nesúhlasia, ale vy to neberiete do úvahy, nerešpektujete ani tie argumenty, ktoré tu, ktoré tu zaznievajú, a mnohé z nich sú naozaj vysoko odborné a kvalifikované. Takouto nomináciou, ktorá vyvoláva vášne, je aj nominácia pána Gašpara na post podpredsedu parlamentu. Prepáčte, so všetkou úctou, a ja budem sa snažiť byť čo najviac faktický, ja si nebudem vymýšľať, ale ja sa vrátim trošku do histórie, do roku 2012, kedy bol pán Gašpar policajným prezidentom, nevidím ho tu, ale to nič nemení na tom, že to je fakt. V roku 2012 polícia participovala na prípade, kedy boli dôkazy podstrčené do vozidla a na základe takýchto dôkazov bola predtým nevinná osoba, ctihodný občan väzobne stíhaný. Vtedy koľkým z vás, dámy a páni z koalície, ktorí tu sedíte, to vadilo? Po ôsmich rokoch existuje rozsudok súdu, ktorý jasne hovorí, že polícia pod vedením Tibora Gašpara bola zneužitá na tento skutok a bol to skutok, ktorý smeroval k cielenej diskreditácii danej osoby. Tibor Gašpar sa zúčastnil v tom čase rokovaní, o čom sú aj výpovede v tom celom trestnom konaní, ktoré už je dnes uzavreté a, ako som už spomenul, aj s rozsudkom súdu. Na rozdiel od toho, že pán Gašpar, ktorý je obžalovaný, obvinený vo viacerých závažných trestných činoch, zatiaľ ten rozsudok nemá a ja mu ho želám, aby ho jedného dňa mal. A v tom prípade sú výpovede, ktoré hovoria o tom, že jednoducho pán Gašpar sa zúčastnil porady, na ktorej odznelo a na ktorej bolo dohodnuté, akým spôsobom to celé bude zorganizované. Ja nebudem teraz obviňovať pána Gašpara z vecí, ktoré sa udiali vtedy, ja len chcem na margo toho poukázať, upozorniť, že pán Gašpar už historicky sa zúčastňoval a bol pri veciach, ktoré jednoducho nemali s demokraciou ani s normálnym demokratickým fungovaním orgánov činných v trestnom konaní nič spoločné. Potom nastalo v kariére pána Gašpara obdobie, kedy došlo k vražde Jána a Martiny, to tu už dneska bolo spomínané, kedy sme sa dozvedeli, samozrejme, ex post, že aj v komunikácii pána Kočnera v Threeme odzneli veci, kedy si vymieňali informácie o tom, kto bude, za akých okolností lustrovať bydlisko Jána a Martiny. Pán Gašpar na tom rovnako určitým spôsobom participoval, bol pri tom, tá lustrácia prebehla. Dnes vieme, že okrem Jána a Martiny boli lustrovaní mnohí novinári. Ak sa dobre pamätám, bolo to vyše 40 novinárov, ich rodinných príslušníkov, ktorí boli lustrovaní, nezákonne lustrovaní. A mnohí z nich boli vypovedať, mnohí z nich mali z toho a majú dodnes z toho traumu, majú z toho problémy v rodinách, pretože jednoducho toto nie je niečo, čo by malo patriť do demokratickej spoločnosti. Pán Gašpar musel za tú kauzu Jána a Martiny svojím spôsobom odstúpiť, vieme veľmi dobre, za akých okolností. Potom nastalo obdobie, kedy, už sa tu dnes spomínali mnohí čurillovci a tak ďalej. Na jednu stranu, dámy a páni z koalície, vy hovoríte o tom, že my máme rešpektovať mandáty, my máme rešpektovať výsledky volieb, ale ja by som vás chcel požiadať, aj vy rešpektujte, že ani jeden z vás, ani jeden z vás neviete, či tí čurillovci sú, alebo nie sú vinní. To, že sú trestne stíhaní, z môjho pohľadu nezákonne, o tom hovoria aj mnohé rozsudky súdov, od najvyššieho cez krajský až špecializovaný trestný súd, ktoré jasne hovoria, že to ich stíhanie bolo nezákonne nedôvodné. Áno, ale prebieha, trestné konanie prebieha, tak ani jeden z vás nevie, či tí čurillovci sú, alebo nie sú vinní. Tak nehovorte to s takou ľahkosťou, nespomínajte tu čurillovcov ako keby oni boli, neviem, za všetko vinní. No nie sú. A nepochybne naše svety a naše vnímanie je rozdielne. Ja vám to neberiem. Ja nebudem ani voči vám vulgárny a nebudem ani vás dehonestovať, ale poprosím vás, nedehonestujte ani vy nás a našich voličov. A pretože ja tu reprezentujem určitú časť našich voličov, ktorí majú možno iné vnímanie sveta ako vy, tak ja hovorím, že z pohľadu mňa a našich voličov je nominácia pána Gašpara práve z pohľadu tých rôznych vecí, ktoré už o ňom vieme historicky, jednoducho nie je správna. Pán Gašpar legitímne a objektívne je trestne stíhaný, je obvinený, obžalovaný zo závažných trestných činov, viacerých. Pán Gašpar historicky sa podieľal, už tu boli spomínané, napríklad keď zakrýval Krajmera, ktorý sa zúčastnil na mieste činu po vražde Jána a Martiny, deklaroval, že nie, nakoniec mu bolo dokázané, že tam bol. Pán Gašpar, vieme veľmi dobre už dneska z mnohých výpovedí svedkov o tom, akým spôsobom sa podieľal na tom, že činnosť polície riadil Norbert Bödör, jeho rodinný príslušník. Pán Gašpar bol pri mnohých rokovaniach na piatom poschodí v určitých budovách hotelových, ubytovacích a iných firemných, kde jednoducho sa riadila činnosť polície a rozhodovalo sa o tom, kto má a kto nemá byť trestne stíhaný, kto nebude, ak budú nejaké veci a úplatky zaplatené, pretože o tom vypovedajú konkrétne osoby. Dámy a páni, to sú fakty, to nie sú výmysly. Tak ja vás chcem požiadať, ak vy chcete od nás, aby sme rešpektovali výsledky volieb, aby sme rešpektovali mandáty, vy rešpektujte to, že aj my zastupujeme voličov, ktorí si neželajú a nevidia svet tak ako vy. Ja viem, že pán Gašpar v konečnom dôsledku bude zvolený, pretože máte 79 poslancov a asi každý do nohy tu bude sedieť, ale už tu bolo povedané, a ja absolútne súhlasím s pánom Mikloškom, ktorý to povedal, Slovensko nie je vaše, nepatrí vám. A systém našich ľudí, o ktorom sme sa dozvedali, a preto som urobil aj ten exkurz do roku 2012, pretože aj to bol systém našich ľudí, o ktorom vtedy ešte príliš veľa ľudí nevedelo, ale dnes už o ňom vieme oveľa viac. Vieme o ňom práve aj z mnohých trestných konaní, ktoré sa viedli, vieme z rozhodnutí súdov, z rozsudkov, ktoré sú už dnes verejné, a z mnohých prípadov, ktoré boli medializované. Ja nikomu neberiem právo na prezumpciu neviny, ja si ju vážim a určite som za to, aby bola dodržiavaná, ale chcem vás aj požiadať, aby ste túto nomináciu stiahli. Práve preto, pretože táto nominácia je ďalším krokom v eskalácii napätia v spoločnosti. Neprispieva ničím k tomu... (Prerušenie vystúpenia časomerom. Potlesk.)